
P r i p r e m n i  o d b o r
 najavljuje Znanstveni skup s međunarodnim sudjelovanjem
Desničini susreti 2026.

Desničina korespondencija, 1946. – 1950: akteri, situacije, htijenja 
Zagreb, Vijećnica Filozofskog fakulteta, Ivana Lučića 3, petak, 20. studenoga 2026.

Program društveno-humanističkih i kulturoloških istraživanja Desničini susreti od svog je osnutka u Zavodu za hrvatsku povijest Filozofskog fakulteta Sveučilišta u Zagrebu 1989., pored ostalog, fokusiran na kritičko propitivanje vrela nezaobilaznih u svakom znanstvenom pristupu, objašnjenju i razumijevanju stvaralaštva pisca Vladana Desnice (Zadar, 17. rujna 1905. – Zagreb, 4. ožujka 1967.). Jedno od vjerojatno najvažnijih ostvarenja s tim u vezi je objavljivanje Desničina epistolara (sv. I., 1910. – 1945.), u izdanju Centra za komparativnohistorijske i interkulturne studije Filozofskog fakulteta Sveučilišta u Zagrebu (dalje: CKHIS) i nakladi FF press 2020. 
Iskustvo stečeno tim izdanjem bilo je polazište za dugoročno projicirani projekt objavljivanja selektivnog izbora prepiske iz bogate piščeve ostavštine u dogovoru s Centra za inovativne studije Filozofskog fakulteta Sveučilišta u Zagrebu (dalje: CIS) s Društvom za obnovu i revitalizaciju Kule Stojana Jankovića – Mostovi (kratki naziv: Kula Jankovića) i Srpskim kulturnim društvom „Prosvjeta“. Njezin je opseg takvih razmjera da je još uvijek teško reći koliko bi knjižnih svezaka trebalo sadržavati cjelokupno selektivno izdanje. 
Odlučeno je da drugi svezak bude posvećen prepisci od 1946. do 1950. U dogovoru s vlasnicima autorskih prava napravljen je stroži izbor stotinjak pisama Desnice ili Desnici, s težištem na onima koji su važni za njegovo književno i kulturno stvaralaštvo. Kako je ukupan broj skeniranih listova 1093, očito se otvorilo pitanje je li moguće i kako je izvedivo ogromnu većinu pisama privatne naravi iskoristiti u pripremi drugog sveska. Budući da je Desnica tek od ljeta 1949. postao profesionalni književnik, mnoštvo je pitanja otvoreno u vezi s poratnim razdobljem. 
Njegova je obitelj – a to su u to doba tri generacije sa strane oba supružnika bila „rasuta“ između Zagreba, Islama Grčkog, Jelse i Splita, s teškim ratnim ožiljcima i nerijetko u egzistencijalnim neizvjesnostima. Radne obveze u Ministarstvu financija Republike Hrvatske iscrpljivale su ga do granica izdržljivosti. Izazov književnog stvaralaštva, egzistencijalne muke i tjeskobe, ali i nade toliko su prepleteni da je nužan napor rekonstrukcije što je moguće većeg broja referentnih komunikacija s „drugima“, situacija koje su se međusobno sustjecale – javno i privatno te htijenja, od potreba, očekivanja, nada, iluzija, ali i stvaralačkih ostvarenja da bi ga se razumjelo kako s književnopovijesnih tako i širih kulturnopovijesnih stajališta. 


Prepiska otkriva mnoštvo javnih veza različite naravi s osobama i ustanovama koje su danas – redom post mortem kada je riječ o pojedincima – iznimno prepoznatljive u hrvatskoj i jugoslavenskoj povijesti toga doba, kao što su: Ivan Bach, Dušan i Borka Brkić, Ćiro Čičin-Šain, Ivo Drinković, Niko Duboković, Vjekoslav Kaleb, Slavko Kolar, Mihovil Kombol, Gustav Krklec, Marin Marasović, Petar Marčetić, Matica hrvatska, Matica srpska, Marijan Matković, Muzej za umjetnost i obrt, Povijesni muzej Hrvatske – Muzej Srba u Hrvatskoj, Grga Oštrić, SKPD Prosvjeta, Mate Suić, Vladimir Tkalčić, Srećko Zanella itd. Brojne spomenute osobe i institucije su nezaobilazne u Desničinom životu i radu tih godina. Rasprava na ovome skupu treba biti usmjerena na njih kao ljude, na situacije u kojima su se njihovi životi i djelovanje prepletali s Desničinima te na vrijednosti – neovisno o konotacijama – koje su pritom unosili u odnose s Desnicom.  

Pozivamo sve zainteresirane da se prijave sudjelovati u radu ovog skupa, bilo dolaskom na skup ili korištenjem digitalne platforme: Sastanak u aplikaciji Microsoft Teams
Pridruživanje: https://teams.microsoft.com/meet/3562249781224225?p=zMGnNubNKZq7JIsIff
ID sastanka: 356 224 978 122 422 5
Pristupna šifra: bY7CN6tg
U skladu s tradicijom Desničinih susreta priopćenja u raspravi, pretvorena u članke ili druge vrste priloga, bit će objavljena u Zborniku Desničinih susreta 2026. sljedeće kalendarske godine. Vidjeti na web-stranici CIS-a: http://ckhis.ffzg.unizg.hr/hr/istrazivanja/programi/program-drustveno-humanistickih-i-kulturoloskih-istrazivanja-desnicini-susreti/  

Pripremni odbor čine dr. sc. Nataša Desnica Žerjavić, prof. dr. Bojan Đorđević, dr. sc. Samanta Paronić, prof. dr. sc. Sanja Roić i dr. sc. Drago Roksandić, prof. emeritus. Predsjedatelj je D. Roksandić, a tajnica Odbora S. Paronić.

Prilažemo prijavnicu s molbom da je dostavite do 30. listopada 2026. na adresu sparonic4@hotmail.com.
DOBRODOŠLI!  
http://ckhis.ffzg.unizg.hr/hr/istrazivanja/programi/program-drustveno-humanistickih-i-kulturoloskih-istrazivanja-desnicini-susreti/

